Quito (San Francisco de Quito) je najvyššie položeným hlavným mestom na svete s 2.7 miliónmi obyvateľov. Rozprestiera sa vo viacerých dolinách, pričom kopce Ánd oddeľujú geniálne koloniálne centrum a severné oblasti mesta od južných. Prelínanie kopcov a dolín pôsobilo na mňa dosť mätúco a neprehľadne. Aj keď som v Quite strávil 5 dní, doteraz si nie som istý, kde mesto začínalo a kde končilo.

Pre nedostatok rovín sa domy na okrajových štvrtiach ťahajú vysoko až do kopcov. To si človek uvedomí až pri pohľade v noci, keď celý horizont je aj pri otočke o 360 stupňov posiaty svetlami práve z týchto domov. Turistom reálne hrozí horská nemoc pre nadmorskú výšku 2 850 metrov. Tie som prekonal v priebehu 6 hodín cesty z pobrežia a bolo to cítiť. Vyjsť jedno poschodie s ruksakom na chrbte sa nedá bez prestávky na každom piatom schode. Aby toho nebolo málo, Quito sa nachádza len pár kilometrov od rovníka a tak je tam vzduch ešte o čosi redší. Preto sa odporúča v rámci aklimatizácie prvý deň oddych, vlažne tempo a žiaden alkohol. Aj keď som sa aklimatizoval bez problémov, tak nepríjemne lapanie po dychu bez príčiny bolo bežnou záležitosťou.